એર ફોર્સની પસંદગી બહાર આવતા બીજા ચાર મહિના નીકળી ગયા હતા. સરકારની મંજૂરી પછી એપ્રિલ 2011માં જાહેરાત થઈ કે એર ફોર્સે બે વિમાનોને શોર્ટલિસ્ટ કર્યા છે – ફ્રાન્સનું ડેસોં રાફેલ અને યુરોપના દેશો વચ્ચે સહકારથી તૈયાર થયેલી એરબસની પેટા કંપનીએ તૈયાર કરેલા યુરોફાઇટર ટાઇફૂન. ભારત 126 વિમાનો ખરીદવા માગતું હતું, પણ ભવિષ્યમાં ભારતમાં પણ ઉત્પાદન થાય અને આટલો મોટો કોન્ટ્રેક્ટર હોય તેનાથી દેશની કંપનીઓને પણ ફાયદો થાય તેવી ગણતરી પણ હતી. તેથી કરારમાં હવે ઑફસેટ પ્રપોઝલનો પણ સમાવેશ કરવાનો હતો. મોટી રકમનો ઓર્ડર ભારત આપે તેમાંથી કેટલીક રકમ ફરી ભારતમાં આવે તેવો હેતુ તેની પાછળ હતો. આ મુદ્દો આગળ જતા વિવાદાસ્પદ બનવાનો હતો, કેમ કે તેમાં અનિલ અંબાણીની રાતોરાત ઊભી કરાયેલી કંપની રિલાયન્સ ડિફેન્સનું નામ જોડાવાનું હતું. પણ તે આગળની વાત હતી.